Fuqitë botërore bëjnë thirrje për vazhdimin e pezullimit të vendbanimeve izraelite
Grupi i përbërë nga BE, Rusia, OKB dhe SHBA shprehu mbështetje për bisedimet e paqes mes izraelitëve dhe palestinezëve
Edhe Katërshja Ndërkombëtare për Lindjen e Mesme po përkrah zgjatjen e pezullimit që e shpalli vetë Izraeli, por që skadon në fund të muajit. Grupi i përbërë nga katër fuqi botërore – Bashkimi Evropian, Rusia, Kombet e Bashkuara dhe Shtetet e Bashkuara – u formua më 2002 për të çuar përpara ecurinë e paqes rajonale dhe një vit më vonë hartoi një udhërrëfyes drejt marrëveshjes së paqes. Presidenti palestinez Mahmud Abas vazhdimisht ka paralajmëruar se delegacioni i tij do të braktisë bisedimet e ndërmjetësuara nga Shtetet e Bashkuara po të mos vazhdohet pezullimi dhjetëmujor. Në një deklaratë të përbashkët pas takimit në selinë e OKB-së, udhëheqësit e Katërshes, përfshirë Sekretaren e Shtetit Hillari Klinton, thanë se pezullimi ka pasur ndikim pozitiv në përpjekjet për paqe dhe duhet të vazhdohet. Ministri i Jashtëm francez, Bernand Kushner, ishte më këmbëngulës kur u paraqit para gazetarëve, duke thënë se 27 vendet e Bashkimit Evropian janë duke bërë trysni diplomatike për të arritur vazhdimin e pezullimit. Sekretarja Klinton, e cila mori pjesë në bisedimet e drejtpërdrejta javën e kaluar në Sharm el-Sheik të Egjiptit dhe në Jerusalem, bëri thirrje për mbështetje të ecurisë së paqes gjatë një takimi të djeshëm me ministrat e jashtëm të Lidhjes Arabe dhe në takime të ndara me homologët e saj libianë dhe kataras. Ndërkaq, i dërguari amerikan për Lindjen e Mesme, Xhorxh Miçëll, zhvilloi një takim pune me zyrtarë izraelitë e palestinezë në përpjekje për të bashkërenduar takimin e ardhshëm të dy udhëheqësve, zotit Abaz dhe kryeministrit Benjamin Netaniahu. Zëdhënësi i Departamentit të Shtetit Pi-Xhej Kráulli tha se ndërsa Shtetet e Bashkuara me partnerët e Katërshes po nxisin palët të tejkalojnë çështjen e vendbanimeve dhe të vazhdojnë me procesin, marrëveshja e paqes nuk mund të imponohet. Katërshja u bëri thirrje palëve të përmbahen nga provokimet dhe fjalimet që mund të acarojnë gjendjen. Ajo tha se veprimet e njëanshme të cilësdo anë, përfshirë ndërtimin e vendbanimeve, nuk mund të përcaktojnë rezultatin e bisedimeve dhe nuk do të njihen nga bashkësia ndërkombëtare. Katërshja mirëpriti veprimet izraelite për të përmirësuar qasjen në Gazë dhe për të zbutur ndalimet e lëvizjes në Bregun Perëndimor, si dhe i bëri thirrje Izraelit të marrë masa të mëtejshme për të lehtësuar ndërtimin e shtetit palestinez.